### | | | | --- | --- | | | | | --- | | **Teknik- og Miljøudvalget** 6. december 2018 Sagsnr. 710-2015-63307 Dok.nr. 710-2018-389557 Sagsbehandler DPLVSO | | 94.                 Projektforslag for etablering af transmissionsledning mellem Bjerringbro og Ulstrup ifm. fjernvarmefusion - Åbent

###

|  |  |
| --- | --- |
| Tidl. politisk behandling |  |
| Forventet sagsgang | TM-U |
| Lovgrundlag | Lov om varmeforsyning. Bekendtgørelse om godkendelse af projekter for kollektive varmeforsyningsanlæg |

###

**SAGENS INDHOLD**

Teknik- og Miljøudvalget skal i denne sag tage stilling til
et projektforslag fra [adresse] om etablering af en ca. 9,5 km
lang transmissionsledning mellem Bjerringbro og Ulstrup samt etablering af en 2
MW luft-vand varmepumpe ved produktionsanlægget i Bjerringbro.

I forbindelse med fusionen mellem [adresse] og
Ulstrup Kraftvarmeværk, har det fusionerede selskab Gudenådalens Energiselskab
i september 2018 fremsendt et projektforslag med anmodning om kommunens
godkendelse. Da projektet berører både Viborg Kommune og [adresse], er
projektforslaget fremsendt til samtidig behandling i begge kommuner.

Projektets formål er at forbinde forsyningsområderne i
Bjerringbro og Ulstrup og derved sikre en lavere og mere stabil varmepris for
forbrugerne i begge byer. Fusionen er i sommeren 2017 vedtaget og underskrevet
af bestyrelserne ved begge varmeværker. En af forudsætningerne for, at fusionen
kan realiseres endeligt er godkendelse af dette projektforslag. En fusion vil
medføre, at Ulstrup Kraftvarmeværks forsyningsområde overgår til [adresse]
Energiselskab, der vil få forsyningspligten i området.

Det samlede forventede tracé kan ses på side 5 i vedlagte
projektforslag, hvor hele den ansøgte strækning er markeret med rødt.
Transmissionsledningens præcise placering kendes dog først, når der er
gennemført en detaljeret projektering af tracéet ultimo 2018.

**VURDERING**

På baggrund af oplysningerne i vedlagte projektforslag vurderer
Teknik og Kultur, at projektet som helhed er både samfundsøkonomisk og
miljømæssigt fordelagtigt.

Det samlede projekt indebærer en investering for [adresse]
Energiselskab på knap 33 mio. kr., men med mulighed for at opnå eksternt tilskudt
til hhv. rådgivning og varmepumpen på i alt ca. 4 mio. kr.

De selskabsøkonomiske beregninger viser, at der allerede
fra første år er et driftsøkonomisk overskud ved etablering af
transmissionsledningen og varmepumpen på 2,13 mio. kr. set i forhold til, hvis
al varmen til Ulstrups ca. 500 forbrugere fortsat produceres på naturgas i
Ulstrup.

De brugerøkonomiske beregninger viser således, at der opnås
en årlig besparelse pr. forbruger i Ulstrup på 4.260 kr. ekskl. moms, svarende
til 5.325 kr. inkl. moms, hvormed forbrugerne i Bjerringbro og Ulstrup vil opnå
samme varmepris.

Projektets beregninger viser, at en gennemførelse af
projektet vil medføre en samfundsøkonomisk fordel over 20 år på 14,5 mio. kr.
Følsomhedsberegninger viser desuden, at projektet er robust ved øgede
investeringsudgifter.

Efter projektforslagets indsendelse har Energistyrelsen dog
flere gange vedtaget nye samfundsøkonomiske beregningsforudsætninger, og som
det fremgår af vedlagte notat med de seneste opdaterede beregninger, reduceres
den samfundsøkonomiske fordel derved til 13,9 mio. kr. over 20 år.

Ved tilsvarende anvendelse af de seneste
beregningsforudsætninger, viser de energi- og miljømæssige beregninger, at der
ved gennemførelse af projektet vil være en samlet udledning på 4.241 tons CO2-ækvivalenter
mod 53.234 tons ved den nuværende varmeproduktion på [adresse] svarende
til en reduktion på ca. 92 % over 20 år.

[adresse] godkendelse af projektet er betinget af,

·
at projektforslaget også godkendes af Viborg Kommune

·
at der er gennemført VVM-screening af det endelige tracé og af luft-vand
varmepumpen ved produktionsanlægget i Bjerringbro

·
at samtlige berørte grundejere langs transmissionsledningen høres
om projektet, inden arbejdet påbegyndes.

[adresse] er selv ansvarlig for at
indhente eventuelle øvrige fornødne tilladelser til brug for realiseringen af
projektet. Det forudsættes derudover, at de øvrige forudsætninger for fusionen
jf. vedlagte fusionsaftale er opfyldt.

**ØKONOMI**

I forbindelse med fusionen har Gudenådalens Energiselskab
anmodet Favrskov Kommune om, at den allerede afgivne kommunegaranti til Ulstrup
Kraftvarmeværk på oprindelig 14 mio.kr., nu nedskrevet til 5,9 mio. kr.,
opretholdes og overføres til det fusionerede selskab. Denne sag vil blive
behandlet særskilt på møde i Økonomiudvalget og Byrådet.

**INDDRAGELSE**

Projektforslaget har været i høring ved HMN GasNet P/S, der
har meddelt, at de ikke har bemærkninger til projektforslaget.

Transmissionsledningen vil fortrinsvist blive lagt i kommunal
jord. Dog kan der forekomme steder, hvor tracéet af tekniske årsager kommer i
berøring med arealer, der ejes af andre end Viborg Kommune og [adresse].

Grundejere langs transmissionsledningen vil blive
informeret om arbejdets udførelse samt om deres rettigheder i forbindelse med
evt. erstatning i tilfælde af, at tracéet kommer i berøring med deres
grundarealer. Hvor det ikke er muligt at indgå frivillig aftale, gennemføres
etableringen af ledningen ved ekspropriation.

Varmepumpen placeres på [adresse] egen
matrikel i Bjerringbro og forventes at kunne indeholdes i varmeværkets
eksisterende miljøtilladelse samt at kunne overholde støjkravene for
industriområdet.

**INDSTILLING**

Direktøren for Teknik og Kultur indstiller til Teknik- og
Miljøudvalget:

1.    At [adresse] ”Projektforslag for
etablering af transmissionsledning mellem Bjerringbro og Ulstrup samt luft-vand
varmepumpe i forbindelse med fusion mellem [adresse] og Ulstrup
Kraftvarmeværk” godkendes.

**BESLUTNING**

**Bilag**

|  |  |
| --- | --- |
| Projektforslag for etablering af transmissionsledning mellem Bjerringbro og Ulstrup samt luft-vand varmepumpe ifm. fusion mellem [adresse] og Ulstrup Kraftvarmeværk | 710-2018-397315 |
| Fusionsaftale for fusion mellem [adresse] og Ulstrup Kraftvarmeværk | 710-2018-399887 |
| Notat af 26.11.18 vedr. opdatering af samfundsøkonomiske beregninger | 710-2018-434950 |